Като прави изводите, че:

- отказът на ГЕРБ от реформи и антикризисна политика доведе до дълбока криза, фалит на десетки хиляди фирми и стотици хиляди нови безработни;

- Борисов и Цветанов отстъпиха от обещанията да бъдат наказани корумпираните политици, а замениха корупцията с политически рекет, който унищожава конкуренцията и свободния пазар;

- ГЕРБ се превърна в съучастник на БСП и ДПС в поддържане на фасадната демокрация, като реабилитира Живковия режим;

Като отчита, че

- вследствие на понесените удари и допуснатите грешки Синята коалиция не участва на президентските избори и постигна неудовлетворителни резултати в големите градове;

- въпреки това подмяната на Синята коалиция не успя и над 260 хиляди българи подкрепиха нейните листи.

Като с тревога констатираме, че

- разпадът на българската държавност се задълбочава и

- кризата в Европейския съюз поставя нови проблеми, за които българските политици нямат отговори,

Осмото национално събрание на Демократи за силна България

Р Е Ш И:

1. Да бъдем опозиция на управлението на ГЕРБ, което продължава политиката на Тройната коалиция;

2. Да останем непримирим политически противник на БСП;

3. Да създадем силна и модерна дясна алтернатива на фалшивия двуполюсен модел като:

- развием своите идейни и политически послания срещу подмяната на десницата и за противодействие на икономическата криза и,

- положим извънредни усилия за развитие на организацията и структурата на партията, за политическата подготовка на силни национални и местни лидери за предстоящите избори.

За превръщането на Синята коалиция в такава алтернатива са нужни нови принципи на взаимодействие, основани само на политически идеи и ценности.

София, 26 ноември 2011 г.          

